정조 22년 · 목
刑曹啓言中部童蒙崔鳳仁擊錚原情以爲渠祖買得高陽山黃里家後山麓四面百步之原連葬累代前注書許衍暗葬一冢於局內而汨於生涯未卽爭辨渠父之死繼葬先山土城外許家誣呈坡州捉囚渠從祖捧侤音乞蒙從公決處云請上裁敎以嚴飭山在官從公決給後狀聞俾無弱肉强食之弊限內修啓之意分付道臣又啓言楊州童蒙安仁得擊錚原情以爲渠累代墳山在壽進宮火巢之外京居金樂鍊偸葬壓腦之地而乃在本宮火巢內故呈于壽進宮自宮房捉去金哥掘移之意捧侤音而少不動念欲有繼葬之意乞蒙天恩金哥之冢卽爲掘移云請上裁敎以所訴似然分付道臣斯速決給俾無更籲之弊雖曰該宮房之火巢宮房豈有火巢乎藉或爲宮庄標內宮庄自宮庄山訟自山訟則捉人拘囚定限捧侤恣行法司之事後弊所關不可不査覈嚴處應問各人及彼隻捉來嚴杖取招論理粘啓又啓言壽進宮所任崔道敏等捉來査問則以爲金貴人墓所在望五里擊錚人安哥僞造墓直告目納于本宮曰京居金樂鍊欲葬其妻於本墓標內云出往看審則雖非標內乃是墓所對衝禁遏其葬則樂鍊牢言不當入葬伊夜暗自偸葬招來詰問則渠亦無辭自服自願定日掘移故依渠言納侤督掘而渠旣自願掘移故不得報司嚴治至於火巢云云乃是擊錚人做作之語云宮房之捉人拘留已是法外定日督掘私行法司之事者究其罪犯前所未有請自臣曹照律重勘金樂鍊則別無可問之端請放送敎以各宮房中必於該宮作罪頻仍者次知中便與宮屬頑悍之致中官罷職宮屬箇箇嚴杖放送山地卽昔年後庭之墓嚴飭地方官各別禁葬又啓言坡州寡女尹氏擊錚原情以爲渠卽校理李晴之妻也本州泉峴所在徐哥山地給準價買得將以今六月十七日葬亡夫本州居李仁容敢生盜奪之計掘出渠亡嫂十餘年安葬之柩乘夜暗埋於至近之處故具由呈官本州前官摘奸後令李哥掘去渠夫以所定日過葬仁容誣訴營門置渠落科屢訴而直令退出渠十顚九倒僅往山下手掘李仁容偸埋之葬則仁容所爲罔測置棺平地以淺土掩覆訐訴營門移關本州與交河官四面發捕至於官婢輩有頭髮扶曳於婦女之境捉去五寸侄兒囚於交河官媤同生李暻方在京旅氣息奄奄萬無就囚之勢伏乞特垂處分云請上裁敎以無論訟理顚末曾爲經幄之臣之妻裏足上來鳴錚呼籲則其情之切悲其事之不曲不聞可知且故校理李晴家之慘遭喪禍向所聞知今其寡妻抱此痛冤在朝廷待法從之道不可循例判下嚴飭道臣卽爲從公決給狀聞莫踰三日之限又啓言公州幼學李昌壽擊錚原情以爲渠父自靑陽縣寓居本州與故監役金砥行家作隣居生情契甚好丙申年分遭父喪時渠三昆季或爲十餘歲或在襁褓中砥行子履修兄弟親自占山於自家先山局外閒曠一麓主張掩土越至十七年又遭母喪合窆於父葬處矣越一年履修子衍淳忽呈訴起訟自本官枷囚渠兩兄刻期督掘屢次鳴錚定査官公決而終未得決脅於威勢渠旣納侤乞令道臣公正處決云請上裁敎以令道臣從長決給後狀聞俾無稱冤之弊又啓言咸陽幼學禹舜孫擊錚原情以爲渠父廷台以本郡曾經首鄕橫罹於法華寺僧天察獄事定配於谷山府乞蒙生還云請上裁敎以議處又啓言禹廷台以前任首鄕約賂檢庭至於徒配之境不可遽議放釋請置之允之又啓言平壤李召史擊錚原情以爲渠夫李士大見同里安光律吳致右相鬪而力解之三日後光律身死其妻朴召史以渠夫毆打樣告官尙在縲絏之中乞蒙明査宥放云請上裁敎以議處又啓言原案旣未登啓隻言不可準信請分付道臣詳査狀聞後稟處允之又啓言固城幼學李震龍擊錚原情以爲渠父光昊卽明川府定配罪人以本縣座首吏逋民反獨當査櫛分徵各年倉色則前後作弊奸吏甘心伺隙以典守虧欠論以自盜至於刑配乞蒙放還云請上裁敎以議處又啓言李光昊之國穀逋欠數旣夥然不可以其子呼冤有所容議請置之允之又啓言長城幼學金宜休擊錚原情以爲渠父槐山定配罪人文在卽先正臣文正公麟厚八世孫同里常漢周福金應納穀物年年不輸故招致責之暫施薄罰而止其後月餘忽生疔腫致死奸鄕奸吏輩乃生掠取家產之計謂以渠父殺人誣告官家伊時府使洪景厚偏聽官吏之言稱以檢驗出來官隸邑屬突入橫行縛束婦女破碎廟門而幸因伊時道臣李書九徐鼎修明覈事實從公決處而渠父乃以武斷之律至於編配式至四年乞蒙生還云請上裁敎以議處又啓言金文在之當初定配坐於武斷則罪固不輕其子稱冤極爲無嚴請勿施敎以云是先正之裔罪非難赦特爲放送又啓言瑞興奴甲戌擊錚原情以爲其上典李仁弼去年秋漢城試觀光入場傍坐人全興祚急患關格誤持渠上典試紙出場被捉興祚與渠上典同被勘配興祚已蒙放釋之恩渠上典尙在配所乞蒙放釋云請上裁敎以議處又啓言全興祚蒙宥乃因其母之年七十無他子則不可以一宥一否論請原情置之允之又啓言順天幼學尹師堯擊錚原情以爲渠子適出他境本府興國寺僧羅文與同里金秦起暗生凶計羅文乘夜䂨破竹扉潛入渠婦房秦起外鎖其門渠婦放聲憤罵蒼黃欲出蹴破窓葥身出門外而右臂爲僧所執終至於折於焉之間隣里來會羅文與秦起皆逃走渠婦泣曰爲僧所執之臂何忍蹔付吾身取剉草䂨刀一斷幾絕渠聞急報入來則渠婦勺水不人口已四五日矣是夜結項家後之樹賴九歲女孫推尋得生呈于前官則無發捕之意呈于監營得嚴題而視若尋常渠婦言羅文自知罪犯遠走後雪無期舅親到羅文父家以自今以後隱匿掩置歡如平生云彼如不信則成給手記羅文聞之當入來從間伺察可以速捉云渠依其言往羅文父家成給手記仍以公事詣莞島造船所有老婆密言渠婦曰羅文往其父家渠婦伺其出入要路黃昏時見羅文果出來執其衣裾大呼村人急來結縛村人竝受羅文賂物無一人來縛羅文以足蹴破渠婦腹腸倒墜于數仞坑塹折項卽死羅文父汝奉急抱渠婦屍置于其家詭言其女染病方痛云云汝奉卽一府富漢其族黨盤居羅文師亦富僧也衆人同心以染病致死云云渠急歸告官本官偏聽吏輩之言拘渠於閭家捉致冤死孤魂之子十歲兒酷加周牢柔軟之股忽然碎折渠碎門入告曰羅文殺母本官殺子何爲屈法曲訟云則本官大怒以杖亂衝左右肩脇又奪前後文券盡燒于火以爲滅口之資仍加嚴棍着枷嚴囚羅文汝奉又構誣渠曰今此死女陰奸舅父落胎而死以染血一弊襁持納本官原其血襁必羅文蹴破渠婦腹所出之血也安有如許不測之事乎丙辰六月脫身上京則本官別定猛差捕渠嚴棍枷囚七十除刑古之法也今此本官加刑於除刑之年何其疾之已甚也渠婦之殯方在讎人所居村邊天陰月黑之夜冤鬼啾啾村人往往聞其聲伏乞羅文依律處斷云請上裁敎以凡訟理難信一邊之言而此供則本事之其然不然姑舍是法外拷掠及於未滿限已踰式之老弱者必有甚麼委折於其間彼隻之挾富恃勢從可依俙揣得訟官所爲亦難免容私之跡無論如此如彼死者死則死矣死未償命能不干和大抵湖南無道臣久矣旱氣屢朔不已冤鬱之致察豈待朝令之提飭而爲者始旣不能擧職終又無一摘發月前筵中更有申諭而依舊昧然不省値此歉荒薰心災損溢目之時如許道臣畀以五十州民命每中夜以思時或攬衣蹶起欲爲嚴加處分者屢矣特以生手之或反不及於時道伯未免趑趄鄭重今日因酬應之委積夜始繙閱此案萬一近似於所供今年之旱安知不由於此等茹冤而又安知此外更有幾箇未暴莫洩之類乎興言及此切有媿於大禹下車之思爲先三懸鈴拔例謄關嚴飭所謂全羅監司使卽親執窮査自該倅之枉法受賕頑僧之行兇圖免其他種種作奸蔑法等罪狀到底覈實星火修啓而追當別遣按廉之行一以考道臣擧行之勤念怵畏與否一以察獄理根因之情僞若或現發於此行道臣卽其道內遠地定配一以重民命一以爲荒政如是而不爲動念竝與未發覺之事而因循掩置則當該道臣合置何律又啓言靈光金召史擊錚原情以爲渠夫蘇采得以法聖倉稅船沙工甲寅春到古群山外洋本倉漕船八隻同時致敗發配各道而渠夫則配於嶺南郡矣其時該道臣以災年移配于黃州爲五年而渠之媤母年今八十三歲朝夕奄奄渠夫采得乞蒙放還云請上裁敎以議處又啓言其姑年過八十且無他子果如渠供則情雖矜惻采得所坐在於漕運致敗法意甚重勘配之後不可遽議疏釋請置之敎以取考京兆所在屢式帳籍更爲回啓又啓言取考帳籍則蘇采得母李召史年今八十三歲的實到配旣過五年留養尤急合有曠蕩之典而采得母至今生存無以査得請令道臣査實啓聞後稟處敎以放送又啓言猥濫擊錚人等原情南陽童蒙洪杰包爲其父有土里殺獄請放事也有土里之本獄手勢憯毒用意兇獰毫無可原之端才經疏決仍命同推則縱子鳴金尤極猥越原情勿施竹山韓召史爲其夫李寶夫殺獄稱冤事也寶夫之藉勢譏捕殺人匿埋之狀眞贓畢露已成鐵案而敢生掉脫之計縱妻呼籲極涉痛惡原情勿施抱川李鍾仁爲其祖時熙伸冤事也渠祖之罪犯旣載鞫案關係莫重則雖曰爲先之事敢以伸白等說逐年呼籲者有關隄防事甚無嚴原情勿施仍令勘治北部安召史爲其子趙德行定配請放事也德行以京囚申秀老味殺獄干犯至於流配而今春安女冒濫鳴金旣令勿施則曾未幾何乃敢以元犯酌配其子曖昧等說又復煩瀆者極爲無嚴所當重勘而年過七十參酌放送原情勿施麻田王德成渠以開城王氏後裔世襲崇義殿殿監而王景孝景麟等欲爲奪宗之計謂渠以全州王氏且拔譜牒事也此事宜呈於法司而肆然鳴金猥濫之罪考律勘處本事自臣曹從公決給江華金誠貫本府關防說弊及別將見汰稱冤事也關防說弊非關渠事別將見汰應由渠罪而有此冒籲之擧者民習萬萬無嚴原情勿施考律重勘靈嚴朴昇福渠以皇朝向化人子孫備說渠輩難支之十條弊端而特遣繡衣俯察勿使本道査實事也語旣無嚴事且屑越原情勿施至若軍役收斂還上痼弊侵稅勒載虛戶運柴格軍等各項弊端果如所訴則亦係民隱詳査釐革之意分付道臣鐵原崔宅元爲其父定配請放事也渠父運鶴誣告官長之罪至被流配之典矣渠於昨秋呼籲旣令勿施則不思懲畏又復鳴金者揆以民習誠極痛駭此等干恩之類不可以爲父訟冤每每曲恕原情勿施懲治永川趙太中其弟乞方被殺於鄭元休之奴春卜檢驗成獄而獄費使渠擔當乞令禁戢事也其弟被人殺死今旣成獄則只當待其取服償命而泛稱復讎意在獄費倫理滅矣猥越極矣原情勿施考律重勘靈光金召史爲其夫定配稱冤事也金女之原情泛稱爲夫訟冤而滿紙臚列無非牧場之弊屯監之罪況其結辭初無請放其夫之語而肆然鳴金極爲無嚴原情勿施屯監之作弊果如所訴則請令道臣査實嚴處允之敎以南陽洪杰包則獄情果似無疑曾有酬應於參判卿之以該房承宣執筆之時而與判三堂更取原案以前此同一地處屈法之比例較看然後別具意見論理回啓竹山韓召史則此亦參判卿在承宣時受書判付之案而雖以捕校輩虐害平民之切可痛俾作鐵案無敢容議於惟輕大體則首從終不分明更考原案與僚堂論理回啓麻田王德成則所訴稍間於法外從公決給俾無前朝遺裔之呼冤靈巖朴昇福則所訴雖似猥越而名以皇朝人子孫者其所顧恤漸不如昔渠輩之抱鬱莫暴如窮無歸豈非可矜之甚乎且況陳林諸人追配顯忠祠行祭隔日此時聞此不忍恝然各道沿海邑此類難支之弊端各令道臣詳査狀聞其中每名所納至於二十餘金之多云者尤爲可駭京中之漢人牙兵年前猶且別設漢旅之廳陞爲校列則此輩之業船資生者備受困苦不可使聞竝與向化村還弊先自湖南另査狀聞諸道準此之意卽令廟堂別般措辭關飭而近來名敎日晦事有關於春秋大義爲官長者不識扶植之方其害及於無告之向化村尤豈非寒心之甚乎皇朝人之流寓我國者名之以向化極不成說諸凡文書飭其襲用向化二字湖南則尙今稱之可謂貿貿此後以皇朝人村改稱京外所在帳籍邑誌依此釐正事分付靈光金召史則所謂屯監所爲令道臣詳査狀聞又啓言南陽洪有土里獄事則前此殺妻之獄多蒙原宥者或以死者之罪著淫悖或以殺時之迹涉邂逅參量情法使之無憾於幽明之際者寔出於聖人樹敎之微意而若此獄則禱具未辦元非大過手刃故殺情又絕兇及其屢經刑訊證具辭窮則乃以不孝之目勒加抱冤之魂其用心之兇譎尤無可言有不可比議於他獄原情之例此而闊狹流弊難防依前同推之意請分付道臣竹山李寶夫獄事則京外捕校殺越之獄間或有捕卒之助勢加功者此獄則鐵鞭亂打手勢之兇內岸匿埋用意尤憯以情以跡斷當以寶夫爲元犯惟彼隨行之捕卒特不過目覩而指證而已該道之勘以干犯儘有意見今於獄案已具之後不可以其妻之鳴訴更有致疑於首從更加嚴刑期於得情之意請分付道臣敎以依卿等議施行○京畿監司李在學狀啓以爲今番行幸時駕前擊錚者取見其原情則竹山趙瑩以其族譜事也肅川金國樑載寧崔章儀以其田土事也皆係四件之外原情內辭緣竝依例勿施趙瑩等照律嚴勘請令該曹稟處肅川金國樑等原情渠所居邑卽海邊泥生處民人等共力築筒名之曰補民筒募民起耕以稅宋八百石防民役屢千戶保存矣壬寅年訓局出六千兩錢雇貰築新筒給邑民而舊筒所出訓局次知故不得已戶斂甲辰自營門枚擧申奏特奉判付內往復訓局還屬舊筒於民人訓局不願還推雇築錢營門論啓竝屬新筒於民新筒尙未吐醎未蒙利矣昨冬自狀勇營謂以軍需起耕則民人所入物力未免空失新筒如不還給則物力照數出給特蒙天恩云敎以竝依狀請施行俾懲猥濫之習其中肅川民呼籲事近於狀勇營屯爲名而一毫爲弊民間者其所嚴飭何如肅川所行乃反如此定州牧使卽曾經別軍職也令道臣別定査官馳往摘奸詳査事狀星火報來後報本曹仍卽草記稟處又狀啓以爲取見西部幼學張至建擊錚原情則渠屢代墳山在於龍仁地去甲寅前牧使洪龍鎭偸葬兩次天聽幸卽掘移矣今春魚用默偸埋其妻葬於渠之祖父母墳山來龍主脈而八十步許要害逼近浮於洪哥偸葬處呈官摘奸尺量法禁則魚哥蔑視官令偃坐不動故呈于營門嚴題當禁本官亦無奈何報營移定査官於陽智而又以不當爲事特憐冤枉魚哥偸埋卽爲掘移云張至建魚用默相訟屢呈營邑至請移訟別定査官使之行査則當待其決末而徑先煩籲民習可駭本訟待査官論報從公決給計料漢城府啓言前僉知李▣擊錚原情以爲渠之累代墳山在高陽白巖洞昨年冬京居李憲五偸葬於渠父母墳白虎頭而於弟嫂墳爲二十步於子婦墳不滿一步道臣査官皆置憲五落科而本官尙無掘去之意反欲使渠掘子婦之冢乞蒙天恩云旣有營題且有査報則尙今遷就實爲李▣訴冤之端請令道臣分付山在官刻期掘移允之又啓言楊州幼學池尙普擊錚原情以爲渠十二代祖贊成福龍十一代祖府院君湧奇兩代墳山在洪州合德面庚戌年沔川金判得毀破贊成墳形半邊而偸葬洪州李奎雲府院君墓下偸葬一冢印盛才又偸葬二冢於五步之內前後道臣無不督掘而渠輩以巨富締結吏隸多年遷就尙未掘去伏乞三漢偸葬處一一掘出判得毀破之律照律嚴勘云兩代先塋一是崇品一是府院君而且經道臣嚴題則所當刻期掘移而今至六年之久尙無變動致此擊錚之擧曲直與否今無可論請嚴飭山在官斯速掘移允之敎以判付皆有規式若措語則例爲還判付還判付云者啓字踏於判付外行之謂也觀此粘啓者先踏啓字只書依允之處承宣敢爲措辭大抵還判府之法意至嚴所以防奸之意則事雖微細有關後弊當該承旨爲先推考雖以刑曹堂上言之參判宜諳似此格式而不爲往復該房當該參判亦爲推考各司公事若有如許錯書者卽令政院取來釐正又啓言南陽忠義韓龍大擊錚原情以爲渠父昨年遭父喪過葬於三世世葬之側與京居柳鼎養新窆親山外靑龍隔一嶺坐立俱不見四百步之地也柳哥兩班三月分親坐山上使之督掘故不得已掘移且渠之二十兩所買柴場公然禁養伏乞特賜公決云柳鼎養之欲禁不當禁之地躬往肆惡威脅掘移勒奪柴場者大違法理請令該道臣另링加詳査公決允之又啓言廣州幼學姜獻圭擊錚原情以爲渠二十八世祖高麗兵部尙書民瞻入葬於廣州福井洞入我朝大提學天命直提學隱大司成老判事熙臣皆入葬于此至今已過七百餘年楊原君憘卽渠十一代祖大司成老之外孫壻故姑借一葬之地其九代孫允協敢生回賓作主之計忽地起訟於渠祖母葬地前後起訟皆置落科昨年八月因允協上言渠父至今滯囚伏乞俯察冤情允協誣罔之狀嚴加處分云李允協之入葬於十一代祖借葬之地反生廣占作主之計欲掘獻圭祖母之葬固是法理之外因李允協之誣罔獻圭之七十老父經年牢囚實爲人子痛冤之端請令該留守詳査決放允之敎以意謂適然此公事承宣亦爲錯書判付該房及該堂推考訟理則雖是一邊之說果似然矣其委折問于守臣仍令親執公決後狀聞事分付